## Uredba o prestanku rada Fonda u stambenom gospodarstvu

### NN 64/1997 (25.6.1997.), Uredba o prestanku rada Fonda u stambenom gospodarstvu

# VLADA REPUBLIKE HRVATSKE

Na temelju članka 387. Zakona o vlasništvu i drugim stvarnim pravima
("Narodne novine", broj 91/96), Vlada Republike Hrvatske je na sjednici
održanoj 19. lipnja 1997. godine, donijela

## **UREDBU**

### **O PRESTANKU RADA FONDA U STAMBENOM GOSPODARSTVU**

Članak 1.

Ovom Uredbom uređuju se pitanja preuzimanja sredstava i djelatnika Fonda
u stambenom gospodarstvu (u daljnjem tekstu: Fond), prijenos sredstava
zatečenih na računu Fonda, te uvjeti i način prestanka rada Fonda.

Članak 2.

Fond prestaje s radom prvog dana slijedećeg mjeseca, nakon što su sve
zgrade predane na upravljanje vlasnicima, a najkasnije 31. prosinca 1997.
godine.

Članak 3.

Jedinice lokalne samouprave i Grad Zagreb, na području kojih je Fond
upravljao stambenim zgradama, danom prestanka rada Fonda preuzimaju nekretnine
toga Fonda, koje se nalaze na njihovom području i preuzimaju prava i obveze
u svezi s tim nekretninama.

Jedinice lokalne samouprave iz stavka 1. ovoga članka, preuzimaju pokretnine
i financijska sredstva Fonda, te se na njih prenose prava i obveze Fonda.

Sporove koji mogu nastati u provedbi stavka 1. i 2. ovoga članka, jedinice
lokalne samouprave rješavaju sporazumno. U slučaju izostanka sporazumnog
rješenja, odluku će donijeti komisija koju imenuje Ministarstvo prostornog
uređenja, graditeljstva i stanovanja.

Jedinice lokalne samouprave iz stavka 1. i 2. ovoga članka, stupit će
na mjesto Fonda u svim postupcima koji su u tijeku.

Članak 4.

Jedinice lokalne samouprave i Grad Zagreb, za koje je Fond obavljao
poslove, preuzimaju djelatnike Fonda s danom prestanka rada Fonda, razmjerno
preuzetim sredstvima iz članka 3. ove Uredbe.

Akt o preuzimanju djelatnika iz stavka 1. ovoga članka, donosi načelnik
odgovarajuće jedinice lokalne samouprave, odnosno gradonačelnik.

Članak 5.

Fond, odnosno pravna osoba koja je upravljala zgradom, dužna je prije
prestanka s radom, zatečena sredstva za održavanje zajedničkih dijelova
i uređaja zgrade koja na temelju odluke nadležnog tijela općine, grada,
odnosno Grada Zagreba pripadaju toj zgradi, dostaviti na račun sredstava
zajedničke pričuve vlasnika te zgrade.

Ako taj račun nije otvoren, sredstva se dostavljaju u proračun jedinice
lokalne samouprave, odnosno Grada Zagreba.

Članak 6.

Fond je dužan, na zahtjev suvlasnika stambene zgrade, dostaviti dokumentaciju
stambene zgrade, u roku 8 dana od dana primitka tog zahtjeva.

Ako suvlasnici takav zahtjev ne dostave, Fond je dužan dokumentaciju
predati na čuvanje upravnom odjelu jedinice lokalne samouprave, odnosno
Grada Zagreba nadležnom za poslove stanovanja, i to najkasnije do 31. prosinca
1997. godine.

Članak 7.

Radi izvršenja obveze upravljanja stambenim zgradama, Fond je dužan
do predaje zgrade na upravljanje vlasnicima poduzimati poslove u svezi
hitnih popravaka.

Vlasnici stanova koji stanuju u svojim stanovima i stanari koji su stekli
pravni položaj najmoprimaca, dužni su dok Fond upravlja zgradom, plaćati
naknadu za održavanje zajedničkih dijelova i uređaja zgrade.

Naknada koju plaćaju vlasnici stanova, plaća se u visini 0,54% vrijednosti
njihova posebnog dijela godišnje, a najmanje u visini naknade za održavanje
koju su do sada plaćali.

Najmoprimci, dosadašnji stanari, plaćaju Fondu naknadu u visini stanarine
koju su plaćali do stjecanja pravnog položaja najmoprimca.

Ako najmoprimac sklopi ugovor o najmu s najmodavcem u vrijeme kada Fond
upravlja zgradom, danom sklapanja ugovora o najmu stana, za najmoprimca
prestaje obveza plaćanja naknade Fondu. U tom slučaju, najmoprimac je dužan
obavijestiti Fond o danu sklapanja ugovora o najmu.

Članak 8.

Poslove i dokumentaciju u svezi prodaje stanova, koje je Fond obavljao
na temelju Zakona o naknadi za imovinu oduzetu za vrijeme jugoslavenske
komunističke vladavine, Fond je dužan prije prestanka rada dostaviti Fondu
za naknadu oduzete imovine ili pravnoj osobi koju taj Fond odredi.

Članak 9.

Ova Uredba stupa na snagu danom objave u "Narodnim novinama".

Klasa: 370-01/97-01/12
Urbroj: 5030107-97-1
Zagreb, 19. lipnja 1997.

Predsjednik
**mr. Zlatko Mateša,** v. r.

Uredba, NN 64/1997-1003